Kodi Civil 1929

Kodi Civil i Mbretërisë Shqiptare, miratuar më  1 prill të  vitit 1929, hartuar nën ndikimin e modelit francez, u quajt jo rastësisht Kodi Civil i Zogut.

Ai do të përfaqësonte një risi në  realitetin që  prezantonte shteti dhe shoqëria shqiptare e asaj kohe. Padyshim, të  drejtat e huaja, e veçanërisht ato  franceze, italiane dhe deri diku gjermane e zvicerane, do të  frymëzonin legjislatorin shqiptar për të sanksionuar në  dispozitat e tij barazinë e të  gjithë qytetarëve, emancipimin e pronësisë mbi tokën dhe lirinë për angazhim në  aktivitete ekonomike. 

Pranimi i të  drejtës së huaj në Kodin Civil të Ahmed Zogut, më shumë se “një  çështje cilësie”, ishte një “çështje pushteti”, sepse të drejtat e huaja, sidomos ajo franceze dhe italiane, të  cilat gjetën  sanksionimin e tyre në këtë Kod, ishin të  drejta që  i përkisnin ndikimit shpirtëror të civilizimit modern,  dhe mbi të  gjitha, atij të  “Rilindjes italiane” dhe të  “Revolucionit  francez”.

Hyrja në  fuqi e Kodit Civil të Zogut do të diktonte edhe përkatësinë  e të drejtës civile shqiptare në familjen romano-gjermanike, duke e shkëputur atë përfundimisht nga e drejta otomane. 

Edhe pse Kodi civil i Zogut, i hartuar dhe i bazuar në  legjislacionet më bashkëkohore të kohës, personifikonte vlera pozitive historike, ndryshimet që ndodhën në Shqipëri pas Luftës së Dytë Botërore, me vendosjen e të ashtuquajturit “pushtet popullor”, do të sillnin shfuqizimin e tij, dhe njëherazi, regresin legjislativ, social dhe ekonomik. 

Risjellja në jetë e këtij Kodi, nëpërmjet ribotimit në këtë përvjetor të 81-të të tij, pavarësisht kohës së gjatë që ka kaluar, bën që edhe sot ky Kod të ruajë karakterin bashkëkohor, individualitetin dhe integritetin e tij, jo vetëm sepse në themel të tij qëndrojnë ideja e mbrojtjes së të drejtave dhe lirive themelore të njeriut si dhe modeli demokratik i shoqërisë që e frymëzoi atë, të cilët mbeten të  vlefshëm në çdo kohë, por edhe se ai vazhdon, ende aktualisht, të jetë një istrument pune për specialistët e kësaj fushe.

 Burime 
 Kodi Civil 1929 (Kodi Civil i Zogut), Mbretnia Shqiptare - Ministria e Drejtësis. Shtëpia botuese: Papirus, prill 2010.
ISBN 978-99956-808-6-2

Kategoria:Libra shqip
Kategoria:Ligje në Shqipëri
Kategoria:1929